เซ็นทาราเซ็งม็อบแดงพายอดจองโรงแรมดิ่ง
เซ็นทารา รับต่างชาติยกเลิกจัดงานประชุมไตรมาสแรก 10 งาน ต่อเนื่อง ไตรมาส 2 ทั้งเลื่อนทั้งเลิก รวม 3 งาน ปรับทัพหาตลาดใหม่ มุ่งตะวันออกกลาง-อินเดีย พยุงอัตราเข้าพัก 80% ทั้งปี
29 มี.ค. 2553

เซ็นทารา รับต่างชาติยกเลิกจัดงานประชุมไตรมาสแรก 10 งาน ต่อเนื่อง ไตรมาส 2 ทั้งเลื่อนทั้งเลิก รวม 3 งาน ปรับทัพหาตลาดใหม่ มุ่งตะวันออกกลาง-อินเดีย พยุงอัตราเข้าพัก 80% ทั้งปี 
นายสุทธิเกียรติ จิราธิวัฒน์ ประธานกรรมการบริหาร กลุ่มโรงแรมและ รีสอร์ท ในเครือเซ็นทารา เปิดเผยว่า จากการชุมนุมของกลุ่มคนเสื้อแดงยอมรับว่า ส่งผลกระทบต่อธุรกิจโรงแรมอย่างมาก ทำให้อัตราการเข้าพักโรงแรมในสเขตกรุงเทพฯหดตัวลงมาก จากกลุ่มนักท่องเที่ยวชาวญี่ปุ่น จีน และเกาหลี ซึ่งมีความอ่อนไหวกับสถานการณ์ทางการเมือง จากภาวะดังกล่าวยังทำให้อัตราการเข้าในช่วงสงกรานต์อยู่ในภาวะที่ซบเซา แต่ในส่วนของต่างจังหวัดอัตราการเข้าพักยังขยายตัวอย่างต่อเนื่อง ซึ่งสะท้อนว่าเมืองไทยยังน่าท่องเที่ยว และคนเลี่ยงการชุมนุมในเมืองไปต่างจังหวัด 
นอกจากนี้  ในส่วนของธุรกิจการจัดประชุม สัมมนาและนิทรรศการต่างๆ(ไมซ์) ที่ได้จองพื้นที่จัดงานและห้องพักของโรงแรมก็ทำการยกเลิกไปถึง 10 งาน และไตรมาส 2 มีการยกเลิกอีก 1 งาน และเลื่อนการจัดงานไป 2 งาน ทำให้บริษัทต้องปรับตัวด้วยการหานักท่องเที่ยวในตลาดใหม่ๆมากขึ้น ในกลุ่มประเทศตะวันออกกลาง และอินเดีย ซึ่งยังมีกำลังซื้อสูง  
สำหรับภาพรวมอัตราการเข้าพักในปีนี้ บริษัทยังคาดการณ์ว่าจะอยู่ในระดับที่สูงเฉลี่ย 80% ในต่างจังหวัด ขณะที่กรุงเทพฯ คาดว่าจะอยู่ในระดับใกล้เคียงกัน เพราะมองว่าไตรมาส 2 สถานการณ์จะปรับตัวดีขึ้น ส่วนทิศทางการลงทุนของธุรกิจโรงแรมและรีสอร์ทยังคงดำเนินการตามแผนที่วางไว้ ไม่มีการชะลอตัวแต่อย่างใด 
อย่างไรก็ตามจากการประชุมการประชุมสมัชชาสหภาพรัฐสภา(IPU) ครั้งที่ 122 ที่จัดขึ้นในขณะนี้ ยอมรับว่าช่วยสร้างความมั่นใจให้กับภาคการท่องเที่ยวได้อย่างดี